Foto: Hina

IZA 19 sati trebali bi se znati rezultati drugog kruga izbora za novog čelnog čovjeka SDP-a. U prvom krugu, usprkos značajnoj prednosti, Bernardić nije uspio skupiti više od 50 posto glasova pa se u drugi krug ugurao Ranko Ostojić.



Iako Bernardić u drugi krug ulazi sa značajnom prednošću, Ostojić je više puta ponovio da se ne predaje.



Tijek događaja:

21:15 Masa viče "Bero, Bero", a netko je počeo vikati "Tito, partija, omladina, akcija"

21:10 Nakon Milanovića i Ostojića, okupljenima se obratio i Bernardić:

"Hvala Milanoviću na dosadašnjem vođenju SDP-a, hvala mu na svemu dobrome što je napravio. Hvala ljudima koji su me podržavali svih ovih godina u vremenima u kojima mi je bilo najteže. Drugarice i drugovi, hvala vam od srca. SDP je pokazao da se može mijenjati. Od sutra krećemo graditi dobro društvo, društvo jednakih mogućnosti u kojem brinemo za radnike i umirovljenike. Brinemo i o onima koji rade u kreativnim industrijama, koji imaju velike ambicije. Ali uvijek smo za zaštitu radnika, ljudi koji žive od svoga rada. Javno zdravstvo mora biti pod jednakim uvjetima dostupno svima, taj sustav moramo očuvati. Dobro društvo znači kvalitetno obrazovanje", rekao je Bernardić. Dodao je da treba povećati minimalnu plaću.

21:07 "Danas je sto posto dobio SDP. Hvala svima koji su dali glas, kako Beri tako i meni. Ja ću mu sa svoje strane dati punu podršku, svako treba podržati ono što su članovi odabrali", rekao je poraženi Ostojić.

21:05 Vatreni govor održao je Milanović: "Pomozite mu, dajte mu vjetar u leđa. Predsjednik je prvi među jednakima, o njemu jako puno ovisi. Dajte mu iskrenu podršku, pred vama su veliki izazovi. Naravno, družimo se i volimo manje ili više, ali imamo iste ciljeve i ideje. Slobodu, građanski patritizam ćemo braniti i dalje, Europa je turbulentna, nije jasno kamo stvari idu. Biti poslušan činovnik u službi Bruxellesa, to nije SDP za mene. SDP će promicati ljudske i hrvatske interese. Konkurencija nije neprijatelj, ali SDP je za mene najjača stranka. Svi Bernardiću dugujemo lojalnost i potporu, pravu prijateljsku potporu", rekao je Milanović.

21:01 Ukupno je glasovalo 51 posto glasača. Bernardić je osvojio 64 posto glasova. Ostojić je osvoji nešto više od 30 posto glasova.

21:00 Bernardić je ušao u stožer i održat će govor. Čuje se "Bero, Bero"

Tekst se nastavlja ispod oglasa

19:45 Nakon prebrojanih 14.000 glasova Bernardić je na oko 67 posto.

19:30 Zoran Milanović, čini se, nije ni izašao na glasanje. Opširnije

19:15 Odaziv je manji nego prošle subote, kada je u prvom krugu izašlo nešto više od 18.000 birača.

19:10 Članovima bi se trebao obratiti i još uvijek aktualni predsjednik Zoran Milanović. Konačni rezultati izbora trebali bi biti poznati u 21:30

19:09 Nakon prebrojanih 12.248 glasova Bernardić ima 66.32 posto. Ostojić je na 33.68 posto, javio je HRT.

18:50 Prebrojano je 11.400 glasova. Bernardić ima 66,18 posto, Ostojić je na 33,18

18:40 Nakon prebrojanih 10.400 glasova, Bernardić je na 67,07%, a Ostojić na 32.93 posto.

18:35 Prema prvim informacijama Davor Bernardić vodi u većini mjesta. Prednost je uglavnom značajna i sve je izvjesnije da će on naslijediti Zorana Milanovića.



18:25 Kako neslužbeno doznaje Index od svojih izvora, izlaznost na izbore je još manja nego u prvom krugu. Indexovi izvori tvrde da je prema pristiglim rezultatima Davor Bernardić u nedostižnoj prednosti pred Rankom Ostojićem i gotovo sigurno postati treći predsjednik SDP-a.



18:00 Birališta su zatvorena, objavio je to na svom Facebooku SDP-ov Arsen Bauk.